Anexa nr.\_\_

la Regulamentul de desfăşurare a activităţii de comerț în municipiul Chișinău

**Cerinţe de amplasare şi funcţionare a unităţilor staţionare**

 **provizorii – gheretelor în municipiul Chişinău**

**I. Dispoziţii generale**

 1.. Prezentele Cerinţe stabilesc modul de amplasare și funcționare a gheretelor în municipiul Chişinău.

**II. Noţiuni şi condiţii de amplasare şi funcţionare a gheretelor**

 2.1. Ghereta prezintă o construcţie din materiale demontabile fără spaţiu separat pentru păstrarea mărfurilor, cu o suprafaţă ocupată de până la 12 mp (suprafaţa se calculează după dimensiunile exterioare), destinată pentru un loc de lucru.

 2.2. Ghereta se amplasează provizoriu, fără fundament capital, fără conectare la reţele (cu excepţia celor electrice şi telefonice), în baza schemei de amplasare eliberată de către pretura de sector.

 2.3. Este interzisă comasarea sau extinderea gheretelor în pavilioane, cât şi utilizarea ulterioară a pavilioanelor amplasate ilicit sau a gheretelor extinse ilicit.

 2.4. Reamplasarea pe altă adresă sau evacuarea gheretei cu reamenajarea teritoriului se efectuează, în caz de necesitate, prin dispoziţia primarului general /pretorului de sector, de către şi din contul proprietarului gheretei.

 2.5. Se interzice amplasarea gheretelor:

 - în centrul nucleu-istoric, pe bulevardele și străzile principale ale orașului Chișinău;

 - la o distanţă mai mică de 50,0 m de la bordura bulevardelor şi străzilor principale;

 - pe terenurile aferente pieţelor comerciale (în afara liniilor roşii ale pieţelor) și pe terenuri arendate cu destinația de amenajare a teritoriului;

 - în scuaruri, parcuri, grădini publice;

 - pe partea pietonală (aleea) dintre benzile carosabile;

 - în cazul reducerii vizibilităţii semnelor circulației rutiere sau afectării siguranței traficului rutier;

 - pe reţelele inginereşti și zonele de protecție ale acestora;

 - la o distanță mai mică de 100,0 m de instituțiile administrației publice centrale și locale, misiunile diplomatice;

 - la o distanţă mai mică de 250,0 m de la intrările în unităţile comerciale staţionare (în cazul gheretelor în care se preconizează comercializarea produselor similare celor din unităţile menţionate);

 - la o distanţă mai mică de 20,0 m de la intrările în trecerile subterane;

 - la o distanţă mai mică de 6,0 m de la marginea carosabilului;

 - la o distanţă mai mică de 20,0 m de la staţiile de aşteptare a transportului urban de pasageri (inclusiv în stație).

**III. Modalitatea amplasării gheretelor**

 3.1. Pentru instalarea unei gherete, beneficiarul va depune o cerere către Pretura de sector, prin care va solicita schema de amplasare a gheretei.

 3.2. În urma examinării cererii şi încadrării în prevederile pct. 2.5. al prezentelor Cerinţe, pretura va aviza schiţa de proiect a gheretei.

 3.3. În schema de amplasare a gheretei vor fi indicate locul amplasării, termenul de valabilitate, suprafaţa ocupată, suprafața de salubrizare și cu sintagma evacuării la prima solicitare a APL.

 3.4. Beneficiarul va amplasa ghereta numai în prezenţa reprezentantului serviciului arhitectură și construcții a preturii de sector.

## 3.5. Termenul de valabilitate a schemei pentru amplasarea gheretei şi aparatelor-automat pentru vânzări va fi de până la 3 ani, în dependenţă de încadrarea în ansamblul urbanistic stabilit şi de valoarea estetică a lor (ca element arhitectural - decorativ).

 3.6. Pentru gheretele amplasate pe teritoriul pieţelor comerciale schema de amplasare se eliberează de către administraţia pieţei în baza și conform planului general al pieţei, aprobat în modul stabilit, avizat de pretura de sector.

**IV. Modalitatea prelungirii termenelor de valabilitate a schemei pentru amplasarea gheretei**

 4.1. Pentru prelungirea termenelor de valabilitate a schemei de amplasare a gheretei beneficiarul va depune la pretura de sector o cerere în formă liberă, prezentând originalul schemei de amplasare a gheretei eliberate anterior.

 4.2. Reprezentantul serviciului arhitectură și construcții a preturii de sector va examina în teren starea gheretei în prezenţa beneficiarului, întocmind act de constatare.

 În cazul stabilirii unor neconformităţi ce ţin de locul amplasării gheretei, aspectul exterior şi interior, reclamă, iluminarea nocturnă, amenajarea terenului adiacent etc., va înmâna actul de constatare a obiecţiilor. Schema va fi eliberată pe un nou termen după înlăturarea acestora, confirmată în actul de constatare în tocmit în cadrul verificării la fața locului.

 4.2.1. În cazul în care agentul economic nu va executa prevederile stipulate în pct. 4.2., pretura de sector va suspenda activitatea gheretei, în conformitate cu legislația în vigoare, până la înlăturarea neconformităților.

 4.3. În cazul expunerii refuzului prelungirii termenului de valabilitate al schemei, beneficiarul schemei este obligat să notifice DGCAPPS despre încetarea activităţii de comerţ.

 4.4. În cazul amplasamentelor gheretelor existente care nu corespund prevederilor stabilite în pct. 2.5, preturile de sector vor decide evacuarea sau strămutarea acestora în conformitate cu prevederile actelor legislative în vigoare şi anume:

* la adoptarea deciziei de strămutare a gheretelor, preturile de sector vor elabora scheme noi de amplasare a gheretelor în modul stabilit de Regulament (Cerinţe);
* la adoptarea deciziei de evacuare a gheretelor preturile de sector vor emite dispoziţii în acest sens şi vor acţiona conform prevederilor deciziei CMC 10/10 din 04.12.2014 ,,Cu privire la aprobarea Regulamentului provizoriu privind procedura de demolare a construcţiilor executate ilegal pe terenurile ce aparţin domeniului public/privat al municipiului Chişinău”.

SECRETAR AL CONSILIUILUI Valeriu DIDENCU